3 ตัวเต็งสายสีส้มผ่านฉลุย! หลังเปิดซองเทคนิคสัญญา 5
3 ตัวเต็งสายสีส้มผ่านฉลุย! หลังเปิดซองเทคนิคสัญญา 5 
8 ธ.ค. 2559

นายภคพงศ์ ศิริกันทรมาศ รองผู้ว่า (วิศวกรรมและก่อสร้าง) การรถไฟฟ้าขนส่งมวลชนแห่งประเทศไทย (รฟม.) ในฐานะประธานกรรมการพิจารณาข้อเสนอการประกวดราคาจ้างก่อสร้างงานโยธาโครงการสายสีส้ม ช่วงศูนย์วัฒนธรรมแห่งประเทศไทย-มีนบุรี (สุวินทวงศ์) เปิดเผยว่า คณะกรรมการได้มีการประชุมพิจารณาผลการประเมินข้อเสนอซองที่ 1 (ด้านคุณสมบัติ) งานสัญญาที่ 5 โครงการรถไฟฟ้าสายสีส้ม เป็นที่เรียบร้อยแล้ว และในวันนี้คณะกรรมการฯ ได้กำหนดให้เปิดซองข้อเสนอซองที่ 2 (ด้านเทคนิค) ของผู้ยื่นซองข้อเสนอฯ ที่ผ่านการประเมินซองที่ 1 (ด้านคุณสมบัติ) โดยมีผู้ยื่นซองข้อเสนอที่ผ่านเกณฑ์การประเมินซองที่ 1 งานสัญญาที่ 5 มีดังนี้
1. กิจการร่วมค้า CKST JOINT VENTURE ซึ่งประกอบด้วย บริษัท ช.การช่าง จำกัด (มหาชน) หรือ CK และบริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน) หรือ STEC
2. บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ
3. บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD
สำหรับขั้นตอนต่อไปของสัญญาที่ 5 โครงการรถไฟฟ้าสายสีส้ม คณะกรรมการจะตรวจสอบรายละเอียดของซองที่ 2 และหลังจากนั้นคณะกรรมการจะพิจารณาเปิดซองที่ 3 (ด้านราคา) เฉพาะรายที่ผ่านการประเมินข้อเสนอเป็นลำดับต่อไป
นอกจากนี้ ในวันพรุ่งนี้ (9 ธ.ค.) รฟม.จะประเมินข้อเสนอซองที่ 2 (ด้านเทคนิค) และจะประกาศผลการประเมินข้อเสนอดังกล่าว พร้อมกับเปิดซองข้อเสนอซองที่ 3 (ด้านราคา) ของสัญญาที่ 1, 2, 3, 4 และ 6
               
อนึ่ง ผู้ที่ยื่นข้อเสนอประกวดราคาและผ่านคุณสมบัติ หรือซองเอกสารข้อเสนอซองที่ 1 โดยสัญญาที่ 1 ,สัญญาที่ 2 และ สัญญาที่ 3 มี 3 กลุ่มเข้าร่วมประมูล ได้แก่ กิจการร่วมค้า CKST JOINT VENTURE  (ซึ่งประกอบด้วย บมจ. ช.การช่าง (CK) และบมจ. ซิโน-ไทย เอ็นจีเนียริ่ง แอนด์ คอนสตรัคชั่น (STEC))  และ กิจการร่วมค้า SY-UN JOINT VENTURE  (ซึ่งประกอบด้วย บริษัท ซันยองเอ็นจิเนียริ่ง แอนด์ คอนสตรัคชั่น จำกัดและบมจ. ยูนิค เอ็นจิเนียริ่ง แอนด์ คอนสตรัคชั่น (UNIQ))  และบมจ. อิตาเลียนไทย ดีเวล๊อปเมนต์ (ITD)
ส่วนสัญญาที่ 4 และสัญญาที่ 6 ได้แก่ CKST JOINT VENTURE , ITD  และ UNIQ และสัญญาที่ 5 ได้แก่ CKST JOINT VENTURE, CRCC-CNT JOINT VENTURE (บริษัท ไชน่าเรลเวย์ คอนสรั๊คชั่น จำกั ดและ บมจ.คริสเตียนีและนีลเส็น (ไทย) (CNT)) , ITD และ UNIQ